
A tűzvédelmi szakvizsga szabályozási rendszere és fejlesztésének lehetőségei

Dolgozatomban a tűzvédelmi szakvizsgának a jelenleg hatályos szabályozási rendszerével, valamint annak a fejlesztési lehetőségeivel foglalkozom. A bevezető fejezetben indokolom a témaválasztásomat, valamint meghatározom a kitűzött célokat és az esetleges gyakorlati alkalmazás lehetőségeit. A továbbiakban bemutatom a tűzvédelmi szakvizsga jelenleg hatályos jogi szabályozását. A szabályozás nagyon sokrétű, az Alaptörvényből eredeztethető. Kétirányú megközelítés lehetséges, az egyik a felnőttképzési jogszabályok felől, a másik a tűzvédelemmel kapcsolatos jogszabályok irányából. Már itt is felfedezhető, hogy a kétirányú szabályozásban több helyen átfedések tapasztalhatóak, így felmerül a szinergiák kihasználásának a lehetősége. Ezt követően a tűzvédelmi szakvizsga történeti áttekintésével folytatom, itt bemutatom a korábbi a jogszabályokat és a tűzvédelmi szakvizsga „evolúcióját”. Mindezek után kifejtem személyes véleményemet arról, hogy mire is jó a tűzvédelmi szakvizsga, továbbá saját gyakorlati tapasztalataimból merítve vázolom, hogyan is néz ki a valóságban ennek megszervezése és végrehajtása, minden mozzanatra kiterjedően. Ezután egy rövid kitekintést teszek a pandémiás veszélyhelyzet idején végzett tűzvédelmi szakvizsgaszervezéssel kapcsolatosan. Itt mutatom be azokat a jogszabály-változtatásokat, melyek a veszélyhelyzetet követően a rendszer fejlesztésének alapjául szolgálhatnak. A következőkben bemutatom az általam elképzelt fejlesztési lehetőségeket. Itt is két irányból közelítem meg az adott témát. Egyrészt elképzelhetőnek tartom a teljes rendszer integrálását a Felnőttképzési Adatszolgáltatási Rendszerbe, másrészt a jelenlegi keretrendszerben is megvalósítható fejlesztéseket vázolok fel arra az esetre, ha az integráció nem megvalósítható. Fontosnak tartom kiemelni, hogy mind a bürokratikus viszonylatban (bejelentés, nyilvántartás, adatszolgáltatás), mind a tűzvédelmi tartalmi viszonylatban rengeteg potenciális fejlesztési lehetőségünk rejlik. Ezek segítségével még biztonságosabb körülményeket teremthetnénk meg a tűzvédelem területén, valamint csökkenthetnénk mind a hatóság(ok), mind az oktatásszervezők terheit.
„A megelőzés mindig olcsóbb.”



